投浙東王大夫二十韻
作者：羅隱
朝代：唐

paragraphs: 越嶺千峰秀，淮流一派長。
暫憑開物手，來展濟時方。
舊跡蘭亭在，高風桂樹香。
地清無等級，天闊任徊翔。
麈尾談何勝，螭頭筆更狂。
直曾批鳳詔，高已冠鵷行。
嘯傲辭民部，雍容出帝鄉。
趙堯推印綬，句踐與封疆。
水占仙人吹，城留御史牀。
嘉賓鄒潤甫，百姓賀知章。
席煖飛鸚鵡，塵輕駐驌驦。
夜歌珠斷續，晴舞雪悠揚。
化向棠陰布，春隨棣萼芳。
盛名韜不得，雄略晦彌彰。
自愧三冬學，來窺數仞牆。
感深惟刻骨，時去欲霑裳。
想望魚燒尾，咨嗟鼠嚙腸。
可能因蹇拙，便合老滄浪。
題柱心猶壯，移山志不忘。
深慚百般病，今日問醫王。